## Odluka Ustavnog suda Republike Hrvatske broj: U-IIIA-680/2008 od 24. lipnja 2008.

### NN 78/2008 (7.7.2008.), Odluka Ustavnog suda Republike Hrvatske broj: U-IIIA-680/2008 od 24. lipnja 2008.

# USTAVNI SUD REPUBLIKE HRVATSKE

**2572**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Aldo Radolović, predsjednik Vijeća, te suci Marko
Babić, Mario Jelušić, Davor Krapac, Duška Šarin i Nevenka Šernhorst, članovi
Vijeća, odlučujući o ustavnoj tužbi koju je podnio T. B. iz S., na sjednici
održanoj 24. lipnja 2008. godine, donio je

## ODLUKU

I. Ustavna tužba se usvaja.
II. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositelju ustavne tužbe, T. B. iz S., D. 15, određuje se primjerena naknada
zbog povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) u iznosu od 17.000,00 kn.
III. Naknada iz točke II. izreke ove odluke bit će isplaćena iz državnog
proračuna u roku od tri mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
IV. Ova odluka objavit će se u »Narodnim novinama«.

```
Obrazloženje
```

1. Na temelju članka 63. Ustavnog zakona o Ustavnom sudu Republike Hrvatske
(»Narodne novine«, broj 99/99., 29/02. i 49/02. – pročišćeni tekst, u daljnjem
tekstu: Ustavni zakon), podnositelj je 13. veljače 2008. podnio ustavnu tužbu
radi duljine parničnog postupka, koji se vodi povodom izjavljene revizije pred
Vrhovnim sudom Republike Hrvatske, smatrajući da mu je povrijeđeno ustavno pravo
na donošenje sudske odluke u razumnom roku.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63.
Ustavnog zakona, utvrdio sljedeće pravno relevantne činjenice za odlučivanje o
povredi ustavnog prava podnositelja, zajamčenog člankom 29. stavkom 1. Ustava
Republike Hrvatske:
Parnični postupak radi isplate izgubljene plaće i naknade štete zbog nezakonitog
prekida radnog odnosa pokrenut je 20. ožujka 1997. pred Općinskim sudom u
Splitu.
Podneskom od 13. svibnja 1998. podnositelj je zatražio zakazivanje ročišta.
Tuženik je 11. prosinca 1998. dostavio sudu odgovor na tužbu.
Prvo ročište održano je 14. prosinca 1998., a sljedeće 5. veljače 1999.
Podneskom od 15. veljače 1999. podnositelj se očitovao na dosadašnji tijek
postupka.
Na ročištu 9. travnja 1999. odlučeno je da će se sljedeće ročište zakazati nakon
provođenja financijsko-knjigovodstveno vještačenja.
Podneskom od 23. ožujka 2000. podnositelj je dostavio sudu potvrdu o uplati radi
provođenja vještačenja.
Podneskom od 1. lipnja 2000. podnositelj je požurio sud na postupanje.
Dopisom od 5. lipnja 2000. sud je izvijestio stranke da je vještak, kojemu je
bio dodijeljen predmet, preminuo te da će se vještačenje provesti po novom
vještaku.
Nalaz i mišljenje vještaka dostavljeni su sudu 13. srpnja 2001.
Podneskom od 7. rujna 2001. podnositelj je zatražio razdvajanje spisa.
Podnescima od 2. listopada 2001. i 27. studenoga 2001. podnositelj je požurio
sud na postupanje.
Dopisom od 12. studenoga 2001. podnositelj je pozvan radi uplate iznosa od
1.440,00 kn kao nagrade za provedeno vještačenje.
Podnescima od 11. siječnja 2002., 4. veljače 2002., 11. veljače 2002. i 5.
travnja 2002. podnositelj je požurio sud na postupanje. U podnesku od 11.
veljače 2002. podnositelj je izvijestio sud da je 7. ožujka 2000. uplatio iznos
od 1.000,00 kn te da se bez njegove krivnje još nije provelo vještačenje,
slijedom čega mu se nalaže da uplati dodatnih 1.400,00 kn.
Podneskom od 21. lipnja 2001. podnositelj je predložio ispravak naloga vještaku.
Podneskom od 24. travnja 2002. podnositelj je požurio sud na postupanje.
Ročište je održano 9. srpnja 2002.
Dopunski nalaz i mišljenje vještaka dostavljeni su sudu 16. rujna 2002.
Ročišta su održana 16. rujna 2002. i 28. listopada 2002.
Podneskom od 6. studenoga 2002. podnositelj se očitovao na dosadašnji tijek
postupka.
Ročišta su zatim održana 28. studenoga 2002. i 17. prosinca 2002.
Dopisom od 24. prosinca 2002. sud je zatražio od tuženika pribavljanje podataka,
čemu je udovoljeno podneskom od 24. siječnja 2003.
Podneskom od 18. veljače 2003. sud je požurio sud na postupanje.
Rješenjem suda od 29. travnja 2003. podnositelju je određeno da u roku od osam
dana dostavi podatke o zdravstvenoj ustanovi u kojoj se liječi i o odabranom
liječniku.
Podneskom od 20. svibnja 2003. podnositelj je udovoljio rješenju suda od 29.
travnja 2003.
Sljedeće ročište održano je 17. listopada 2003.
Nakon održanog ročišta 4. studenoga 2003. zaključena je glavna rasprava i
donijeta presuda broj: P-802/97.
Protiv prvostupanjske presude podnositelj je 10. veljače 2004. podnio žalbu, a
tuženik 11. veljače 2004.
Presuda Županijskog suda u Splitu broj. Gž-1889/04 donijeta je 4. srpnja 2005.
Podnositelj je 26. rujna 2005. izjavio reviziju.
Presudom Vrhovnog suda Republike Hrvatske broj: Revr-320/06 od 14. veljače 2008.
odbijena je revizija kao neosnovana te uručena podnositelju putem punomoćnika
26. svibnja 2008.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava i
odredbama članka 63. Ustavnog zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je 20. ožujka 1997. pred Općinskim sudom u Splitu.
Međutim, duljina postupka uzima se u razmatranje od 5. studenoga 1997., kad je
stupio na snagu Zakon o potvrđivanju Konvencije za zaštitu ljudskih prava i
temeljnih sloboda i Protokol broj: 1, 4, 6, 7 i 11, 12 i 13 uz Konvenciju za
zaštitu ljudskih prava i temeljnih sloboda (»Narodne novine – Međunarodni
ugovori«, broj 18/97., 6/99. – pročišćeni tekst, 8/99. – ispravak i 14/02., u
daljnjem tekstu: Zakon o potvrđivanju Konvencije), koja Konvencija u članku 6.
stavku 1. jamči, između ostalog, i pravo na suđenje u razumnom roku.
Ustavna tužba podnijeta je 13. veljače 2008., a do tog dana postupak nije
pravomoćno okončan pa Ustavni sud utvrđuje da je do dana donošenja ove odluke
postupak trajao ukupno jedanaest (11) godina, dva (2) mjeseca i šesnaest (16)
dana, a nakon stupanja na snagu Zakona o potvrđivanju Konvencije pa do dana
donošenja ove odluke postupak je trajao deset (10) godina, sedam (7) mjeseci i
devetnaest (19) dana.

4.2. POSTUPANJE NADLEŽNOG SUDA

Do podnošenja ustavne tužbe donijeta je prvostupanjska i drugostupanjska
presuda.
U trenutku podnošenja ustavne tužbe, postupak se u povodu revizije podnositelja
vodio pred Vrhovnim sudom Republike Hrvatske.

4.3. PONAŠANJE PODNOSITELJA USTAVNE TUŽBE
(TUŽITELJA U PARNIČNOM POSTUPKU)

Podnositelj ustavne tužbe, kao tužitelj u parničnom postupku, nije doprinio
duljini trajanja postupka.

4.4. SLOŽENOST SUDSKOG PREDMETA

Prema ocjeni Ustavnog suda, u konkretnom slučaju ne radi se o složenoj pravnoj
stvari.

OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio
preko deset (10) godina, što ne udovoljava zahtjevu suđenja u razumnom roku.
Imajući u vidu sve navedene činjenice i okolnosti, a naročito da je riječ o
predmetu koji nije složene naravi, Ustavni sud je utvrdio da je dugim trajanjem
parničnog postupka podnositelju povrijeđeno ustavno pravo da zakonom
ustanovljeni neovisni i nepristrani sud u razumnom roku odluči o njegovim
pravima ili obvezama, koje je zajamčeno člankom 29. stavkom 1. Ustava Republike
Hrvatske.
Stoga je, u smislu odredbe članka 63. stavka 2. Ustavnog zakona, donijeta odluka
kao pod točkom I. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama II. i III. izreke ove odluke.
Visinu naknade zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta, uz
istodobno uvažavanje ukupnih gospodarskih i socijalnih prilika u Republici
Hrvatskoj.
7. Odluka o objavi (točka IV. izreke) temelji se na odredbama članka 29.
Ustavnog zakona.

Broj: U-IIIA-680/2008
Zagreb, 24. lipnja 2008.

USTAVNI SUD REPUBLIKE HRVATSKE
Predsjednik Vijeća
**dr. sc. Aldo Radolović**, v. r.

Odluka, NN 78/2008-2572
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)